মেইতেই নেতাদের মুক্তির দাবিতে অশান্ত মণিপুরে, বন্ধ ইন্টারনেট

ওয়েব ডেস্ক: ফের অশান্ত মণিপুর (Manipur)। সম্প্রতি সেই রাজ্যে মেইতেই সংগঠন আরামবাই টেংগোলের পাঁচ স্বেচ্ছাসেবককে গ্রেফতার করা হয়। শীর্ষনেতা এবং পাঁচ স্বেচ্ছাসেবকের গ্রেফতার ঘিরে ফের উত্তপ্ত মণিপুর (Manipur Violence)। এরপরই শনিবার রাতে ইম্ফলের বিভিন্ন অংশে ব্যাপক বিক্ষোভ ছড়িয়ে পড়েছিল। হিংসা ছড়িয়ে পড়ার আশঙ্কায় পাঁচ জেলায় ইন্টারনেট (Internet Service Suspended) এবং মোবাইল ডেটা পরিষেবা স্থগিত করার নির্দেশ দিয়েছে মণিপুর সরকার। শনিবার রাত ১১টা ৪৫ মিনিট থেকে কার্যকর হয়েছে এই নিষেধাজ্ঞা। ইম্ফল পশ্চিম, ইম্ফল পূর্ব, থৌবাল, বিষ্ণুপুর এবং কাকচিং জেলায় ইন্টারনেটে স্থগিতাদেশ জারি থাকবে। অন্যদিকে, কুকিদের বিঁধে কেন্দ্রের সঙ্গে স্বাক্ষরিত ‘সংঘর্ষ বিরতি’র চুক্তি বাতিল করার আর্জি জানাল মেইতেই গোষ্ঠীগুলি।

মেইতেই সংগঠন ‘আরামবাই টেংগোল’-এর পাঁচ স্বেচ্ছাসেবকদের গ্রেফতার হওয়ার খবর প্রকাশ্যে আসতে শনিবার রাতে রাজ্যের রাজধানী ইম্ফলের একাধিক এলাকায় নতুন করে বিক্ষোভ শুরু হয়েছে। পরিস্থিতি নিয়ন্ত্রণে আনতে উপত্যকার পাঁচটি জেলায় ইন্টারনেট ও মোবাইল ডেটা পরিষেবা সাময়িকভাবে বন্ধ করে দিল মণিপুর সরকার। জানা গিয়েছে, শনিবার রাতে কোয়াকিথেল এবং উরিপোকের রাস্তায় টায়ার ও আসবাবপত্র জ্বালিয়ে বিক্ষোভ দেখায় মেইতেরা।কিছু এলাকায় চলে ভাঙচুরও। বিক্ষোভকারীদের দাবি, গ্রেফতার হওয়া সদস্যদের মুক্তি দিতে হবে। পরিস্থিতি জটিল হয়ে উঠলে অতিরিক্ত নিরাপত্তা বাহিনী মোতায়েন করা হয়। তবে কোন নেতাকে আটক করা হয়েছে বা তার বিরুদ্ধে কী অভিযোগ আনা হয়েছে সে বিষয়ে সরকারিভাবে কিছু জানানো হয়নি।

আরও পড়ুন:

সরকারি নির্দেশিকায় জানানো হয়েছে, শনিবার রাত ১১টা ৪৫ মিনিট থেকে ইম্ফল পশ্চিম, ইম্ফল পূর্ব, থৌবাল, বিষ্ণুপুর এবং কাকচিং জেলায় V-SAT ও VPN সহ সমস্ত ইন্টারনেট পরিষেবা পাঁচ দিনের জন্য বন্ধ থাকবে। কোনও রকমের ঘৃণা যাতে না ছড়ায়, পরিস্থিতি আরও অশান্ত না হয় তার জন্য এই পদক্ষেপ। বিবৃতিতে আরও বলা হয়, ‘বর্তমান পরিস্থিতির কথা মাথায় রেখেই একতরফাভাবে ইন্টারনেট পরিষেবা বন্ধের এই নির্দেশ দেওয়া হচ্ছে। আদেশ অমান্যকারী কেউ দোষী সাব্যস্ত হলে তার বিরুদ্ধে আইনানুগ ব্যবস্থা গ্রহণ করা হবে।

অন্য খবর দেখুন